
Den nye kvinne- og mannsbevegelsen på 1970-tallet

HILDE DANIELSEN

I løpet av noen få hektiske år på 1970-tallet var det tusener av norske kvinner og noen menn som ble aktivt engasjert i å endre den rådende kjønnsordningen. Denne sosiale bevegelsen skulle komme til å skape endringer på både politisk og samfunnsmessig nivå, og i hverdagen og privatlivet. Slagordet «Da det personlige ble politisk» peker på sammenhengene mellom det private livet og det offentlige livet, mellom det individuelle og det kollektive. Det er nettopp slike sammenhenger vår bok om den norske kvinne- og mannsbevegelsen på 1970-tallet handler om.

Boken vil undersøke hva som rørte seg i hodene og hjertene til dem som engasjerte seg i denne bevegelsen. Vi tar først og fremst for oss utvidelsen av hva som ble ansett som politisk, med vekt på den kulturelle siden av opprøret og de nye politikkformene som utviklet seg gjennom den nye kvinnebevegelsen.1 Gjennom fem kapitler vil vi gi innsikt i hvilken mening denne bevegelsen ga for dem som tok del i den, hvorfor de engasjerte seg, hvilke krav de fremmet og hvordan de gjorde det, ved å skildre nye kulturelle uttrykk og endringer i den private sfæren.2 Boken gir også den første norske forskningsbaserte beskrivelsen av mannsbevegelsen. Denne bevegelsen sprang delvis ut av kvinnebevegelsen, samtidig som den også sto i opposisjon til denne. Vi skildrer de nye fremvoksende medieuttrykkene med utgangspunkt i bladet Sirene og tar opp hvordan kvinneaktivistene utformet de politiske budskapene fra kvinnebevegelsen i sitt hverdagsliv og da særlig i hjemmet.3 Kvinnebevegelsen på 1970-tallet målbar tanker, ideer og konkrete saker som fikk stor betydning for samfunnsutviklingen i Norge så vel som i andre vestlige land. Dens mål var både brudd med eksisterende normer og endring av institusjonene som satte premissene for kvinner og menns liv.

Kvinnefrontens stand for fri abort i 1973. Kampen for fri abort virket mobiliserende og samlende på kvinnebevegelsen.

Idealer og normer for hva det vil si å ha et godt og fritt liv, endret seg. Hva som kan regnes som et godt seksualliv og samliv, ble hissig diskutert, likeledes organiseringen av kjernefamilien og hvordan forholdet mellom foreldre og barn burde være. Mange av disse endringene fikk også konsekvenser for velferdsstatens organisering av rammene rundt menneskers hverdagsliv, som barnehageplasser, foreldrepermisjoner og krisesentre. De omfattende endringene i velferdsstaten siden 1970-tallet har ført til at Norge i dag blir oppfattet som et statsfeministisk og kvinnevennlig land. Vår bok handler likevel ikke om disse institusjonelle endringene. I stedet er vi opptatt av motivene, metodene og meningene som kom til uttrykk i kvinne- og mannsbevegelsens streben etter å skape et mer rettferdig samfunn.

Boken er skrevet med utgangspunkt i forskningsprosjektet Da det personlige ble politisk. Kvinnebevegelsen på 1970-tallet som ble finansiert av Norges Forskningsråd. Utgangspunktet for denne humanistiske forskningen har vært å få større innsikt i hvordan forståelser av det private og det politiske ble opplevd, artikulert og forhandlet i 1970-tallets kvinnebevegelse og hvilke konsekvenser nye forståelser av kjønn, intimitet og politikk fikk. Fremstillingen vår bygger på et bredt spekter av kilder. Vi har intervjuet både kvinner og menn som var aktive i bevegelsen, lest magasiner og medlemsblader, brukt arkiv, aviser, romaner og debatt- og fagbøker som ble utgitt på 1970-tallet.

Kronikken «Ny-feminister, foren dere» regnes som det aller første skriftlige og offentlige utrykk for at den nye kvinnebevegelsens ideer hadde nådd Norge (Dagbladet 31.1. 1970). Her presenterer den da 30 år gamle Siri Nylander Mæland amerikanske debatter som handler om kvinners stilling på arbeidsmarkedet. Hun hadde hovedfag i engelsk, hadde tilbrakt flere år som student ved Berkeley i USA, jobbet som serveringsdame, sekretær, kasserer og språklærer og var på dette tidspunktet også gift og mor.4 Hennes budskap var at kjønn bør betraktes som en individuell egenskap som har sin betydning i privatlivet, men som ikke bør tillegges større vekt enn hår-, øyen- eller hudfarge på arbeidsmarkedet, enten det gjelder valg av utdanning og yrke eller muligheter innenfor det valgte yrket. Hun presiserte at det finnes kjønnsforskjeller mellom menn og kvinner, men at forskjellene mellom to individer av samme kjønn ofte er større enn forskjellen mellom to individer av ulikt kjønn. Det gjaldt å legge forholdene til rette slik at alle – menn, kvinner, og barn – best mulig får utvikle sine evner og anlegg, påpekte Nyland. Hun la vekt på at nyfeministene framfor alt hadde respekt for enkeltindividet og dets muligheter til å utfolde seg:


Et slikt syn som legger hovedvekten på individets rett og muligheter for fri utfoldelse uansett kjønn og alder, burde selvfølgelig karakteriseres som «menneskesak». Når det likevel faller naturlig å bruke et uttrykk som ny-feminisme, er det en følge av de rådende forhold. Selv om det nok finnes menn som ønsker bedre kontakt med sine barn og større selvstendig virksomhet av sine koner, og selv om mange kvinner virker godt fornøyde med den tradisjonelle rollen de er tildelt, er det nesten bare kvinner som virkelig ønsker en ny arbeidsdeling. (…) Siden det later til at flere kvinner enn menn er frustrerte og misfornøyde nå, er det kvinnene som må føre an i denne kampen for menneskesaken: Ny-feminister foren dere! (Nylander Mæland 1970)


Kronikken synliggjør det kompliserte forholdet den nye kvinnebevegelsen hadde til menn alt fra starten. Menn var både allierte og potensielle fiender, kjærlighetsobjekt og mulige undertrykkere. Den tar også opp forholdet mellom den unge generasjonen forfatteren tilhører og de borgerlige kvinnesakspionerene som kjempet for stemmerett og juridisk likestilling, og som «gjerne hevdet at alt menn gjør kan kvinner gjøre like godt, om ikke bedre» (ibid.). De unge feministene ønsket en mer grunnleggende endring av forholdet mellom familie og arbeidsliv og utfordret samfunnets struktur ut fra et sosialistisk grunnsyn.

Siri Nylander Mæland fikk mange henvendelser etter at kronikken hadde stått på trykk, og ulike grupper med interesse for kvinnespørsmål fikk kontakt med hverandre. Et halvt år senere ble det arrangert et møte som kom til å bli starten på den organiserte nye kvinnebevegelsen i Norge. Sommeren 1970 haiket den amerikanske kvinneaktivisten Jo Freeman rundt i Europa for å spre feministiske ideer. Hun hadde vært aktiv i den amerikanske borgerrettsbevegelsen, der hun hadde erfart at hun og andre kvinner ble sett på som mindre verdt enn sine mannlige kamerater. Hun ønsket ikke lenger å være kaffekoker, hun brøt ut og ble med på å starte den amerikanske kvinnebevegelsen. 7. september ble hun invitert til å holde et møte på Universitetet i Oslo. Dette møtet samlet 80 kvinner og førte til at mange kvinnegrupper ble startet. En kvinne som var til stede på møtet, husker stemningen i salen som «intens, veldig, veldig sterk, lyttende. Du hadde følelsen av at det var noe stort som skjedde».5 Jo Freeman selv ble forbauset over det store gjennomslaget kvinnebevegelsen kom til å få Norge, med tanke på hvor gammelmodig og kjønnstradisjonelt landet virket på henne den gang (Hagemann 2004:275). Norge hadde et av de mest kjønnstradisjonelle arbeidsmarkedene i Europa med svært lav andel kvinner i lønnsarbeid, var preget av en sterk familieorientering og konvensjonelle kjønnsnormer. Innen kort tid fantes det over 800 ulike kvinnegrupper rundt om i landet, kvinner satte i gang aksjoner, erobret lokalpolitikken via kvinnekuppet i Asker og fikk etter hvert innflytelse også i de nasjonale politiske organene. Kvinnesaken fikk mye omtale i mediene, kvinnene opprettet nye magasiner, ga ut både skjønnlitteratur og sakprosa som tok opp situasjonen deres, de lagde kunst, spilte skuespill og sang om sin situasjon.

Den nye kvinnebevegelsen manifesterte seg i ulike organisasjoner. Nyfeministene som ble opprettet først, hadde flat organisering og besto av uavhengige grupper. Kvinnefronten ble dannet av utbrytere fra Nyfeministene og andre kvinner som ønsket å arbeide for kvinnefrigjøring ut fra et tydelig sosialistisk grunnlag og ble etter hvert den største organisasjonen. Den hadde hierarkisk organisering og var i perioder tett knyttet til maoistpartiet AKP (m-l). Brød og Roser ble stiftet av utbrytere fra Kvinnefronten i 1975 og forsøkte å forene nyfeministenes strategi om bevisstgjøring med et målrettet sosialistisk engasjement. Lesbisk Bevegelse ble stiftet i 1974, inspirert av Nyfeministenes organisering med vekt på bevisstgjøring og flat struktur. Den ble en viktig drivkraft i bevegelsen, med aktive medlemmer. I tillegg fantes en rekke mindre grupper, som bergensbaserte Claragruppa og Aprilgruppa, som hadde et sosialistisk fundament, samt andre lokale kvinneorganisasjoner.6 De eksisterende kvinneorganisasjonene fikk også ny vind i seilene.

De nye organisasjonene endret både form og innhold underveis som følge av konflikter og ulike politiske målsettinger.7 I 1974, året før det internasjonale kvinneåret, var det cirka 5000 medlemmer i den nye kvinnebevegelsen (Kvinnens årbok 1974). Til sammenlikning var rundt 50 000 kvinner organisert i Husmorforbundet (Haukaa 1982). Hvis vi bare ser på medlemstallene, fremstår kvinnebevegelsen derfor som liten.8 Kvinnebevegelsen var imidlertid større enn de enkelte organisasjonene. Den var en bred sosial bevegelse som var løst satt sammen og med uklare grenser mellom medlemmer i organisasjoner og sympatisører som bidro til å spre det kvinnepolitiske budskapet.9 Feminismen på 1970-tallet er i ettertid blitt et sentralt politisk og kulturelt referansepunkt. Ideene formet dagligliv i familier, satte dagsordenen i offentlige institusjoner, preget mediene og kunstscenen. Bevegelsen endret synet på det gode liv for både engasjerte aktivister, perifere meningsfeller og aktive motstandere av den nye kvinnebevegelsens budskap.

Den nye kvinnebevegelsen lyktes med å sette sine brennende spørsmål på dagsordenen, men mistet sin kraft som sosial bevegelse utover 1980-tallet. Det vi kan kalle kvinnebevegelsens nedgang, har paralleller internasjonalt. Bevegelsen døde ut, og feminisme og kvinnelige aktivisters engasjement antok mange nye former på 1980-tallet. Det klassiske mønsteret er at når store kamper vinnes, i kvinnenes tilfelle stemmerettskampen og abortkampen, daler engasjementet. Kvinnebevegelsens nedgang passer inn i et mønster for sosiale bevegelser, der mange følger et forløp på rundt ti år (Kjeldstadli 2010). Sosiale bevegelser følger gjerne bestemte sykluser: Først formuleres et program, så kjempes det for det, til kraften så å si tømmes ut. Det er vanskelig å få de engasjerte til å holde et veldig høyt intensitetsnivå over lang tid.

En sosial bevegelses tilbakegang handler ikke nødvendigvis om at sakene man brant for, ikke lenger var aktuelle, det kan like gjerne dreie seg om at man fikk gjennomslag for synspunktene sine. En aktivist fortalte at flere kvinner meldte seg ut av bevegelsen med følgende begrunnelse: «Tusen takk for alt det dere har gjort for meg, men nå har jeg blitt så bevisst at jeg trenger dere ikke lenger».10 Flere av sakene aktivistene jobbet for, ble videreutviklet i årene etterpå, både ved at man opprettet egne fora for de ulike sakene og ved at noen av feltene man jobbet for, ble innlemmet i velferdsstatens tilbud. Samtidig er det ofte slik at når motkulturer blir tatt opp i mainstream-kulturen, slutter de å fungere som sosiale bevegelser.

Kamp for frigjøring eller likestilling?

Kvinnebevegelsen på 1970-tallet rommer mange motsetninger. Noen ville kjempe mot den undertrykkende kjernefamilien, der kvinner måtte stå til disposisjon for menn og barn, og ønsket seg et radikalt nytt samfunn. Andre ville kjempe for å gi kvinner formelle og reelle rettigheter på linje med menn. Det pågikk hele tiden intense diskusjoner mellom de ulike kvinnepolitiske organisasjonene og internt i organisasjonene. En av de mest grunnleggende motsetningene gikk mellom å kjempe for frigjøring eller for likestilling. Paradoksalt nok var likestilling, et av ordene som vi i dag forbinder sterkt med kvinnebevegelsen på 1970-tallet, et av de begrepene mange i kvinnebevegelsen kjempet sterkt imot.

Den nye kvinnebevegelsen er i ettertid blitt koblet tett sammen med den norske statsfeminismen og verdien om kjønnslikestilling. Det er derfor viktig å understreke at den var en selvstendig sosial bevegelse med egne mål uavhengig av velferdsstaten. Begrepet om statsfeminisme ble utviklet på 1980-tallet for å skildre båndene som ble etablert mellom den brede kvinnebevegelsen og staten.11 Den nye kvinnebevegelsen kjempet først og fremst for frigjøring av kvinnene, og i mindre grad likestilling. Likestillingsbegrepet festet seg i offisiell ordbruk fra begynnelsen av 1970-tallet, da likestilling ble et felt for politisk styring, lovgivning og institusjonsbygging i den norske velferdsstaten (Nagel 1995:37). Utover 1970-tallet ble det også et begrep i mediene og generelt brukt i offentligheten. Mens sosialistiske aktivister hadde snakket om kvinnespørsmålet, hadde kvinnesak vært det liberale begrepet. Kvinnekamp og kvinnefrigjøring ble de mest brukte betegnelsene på hva kvinnebevegelsen drev med.

Likestilling ble brukt som et skjellsord av mange kvinneaktivister, da det ble oppfattet som en forskjønning av stygge realiteter. Ord som kvinnediskriminering og undertrykking ble betraktet som mer presise. Mange feminister jobbet hardt mot innføringen av likestillingsloven i 1978 fordi de mente den i for liten grad tok utgangspunkt i kvinners situasjon. Dessuten ville loven i førsteutkastet forby egne kvinneorganisasjoner. Boken Juss og juks, som nok var representativ for mange kvinneorganisasjoners syn på likestillingsloven, ble skrevet som en protest mot det forfatterne opplevde som reformisme (Dahl m.fl. 1975). Både sosiologen Runa Haukaa og historikeren Anne-Hilde Nagel har pekt på at kampen mot likestilling forente den nye kvinnebevegelsen, sett i forhold til både tidligere kvinneorganisering og andre kvinnepolitiske retninger i samtiden.

Likestillingens dilemma er at mannen lett blir norm også i kvinners kamp for rettferdighet og frigjøring. For å bøte på dette ønsket kvinnene å utvikle sin egen kamp, på egne premisser. Nettopp ønsket om å endre premissene for samfunnets organisering lå bak samlingen rundt frigjøring som det avgjørende kravet. Likestillingstanken ble utskjelt for å løpe kapitalismens ærend, for å bygge opp om det bestående samfunn: Hvis bare kvinner fikk samme rettigheter og muligheter som menn, ville alt ordne seg. Slike ideer ble oppfattet som reformistiske.

Lesbiske feminister kritiserte likestilling for å være et begrep som gjorde det heteroseksuelle til en naturlig norm og som førte til at kvinnekamp ble snevret inn til å dreie seg om heteroseksuelles kamp. De mente at målet om likestilling resulterte i at spørsmål om alternative livsformer forsvant ut av fokus. Spørsmål om likestilling kom da også til å dreie seg om kvinners og barnefamiliers mulighet til å kombinere lønnsarbeid med omsorg for barn både praktisk og økonomisk.

I ettertid er det begrepet likestilling som har festet seg som det mest brukte ordet for å beskrive forsøk på å motvirke urettferdighet basert på kjønn. Enkelte har påpekt at den nye norske kvinnebevegelsen gikk fra å være revolusjonær til å bli reformistisk (Nagel 1995). Troen på at menneskelig frigjøring var mulig, var en enormt viktig drivkraft i de sosiale bevegelsene på 1960- og 70-tallet. Denne framtidstroen ble etter hvert kraftig svekket. Mange forlot sine revolusjonære idealer. Det er samtidig viktig å ha i mente at både bevegelsen, velferdsstaten og samfunnet endret seg i løpet av de ti intense årene bevegelsen varte. Enkelte krav som ble ansett som urealistiske ved inngangen til 1970-tallet, ble rent faktisk oppfylt i løpet av relativt kort tid gjennom velferdsstatens utvidelser og kvinners inntreden i formelle politiske fora. Revolusjonære og radikale synspunkt ble slik sett normalisert.

Demonstrasjon til støtte for 13 kvinner som ble oppsagt ved Våler Skurlag i Solør. (Arbeiderbevegelsens arkiv og Bibliotek).

Presentasjon av kapitlene

«Pasjonert politikk. Danningen av den frigjorte kvinnen på 1970-tallet» av kulturviter Hilde Danielsen gir innsikt i bakgrunnen for opprettelsen av en kvinnebevegelse i Norge på 1970-tallet. Hun tar for seg båndene bevegelsen hadde til andre samtidige bevegelser både nasjonalt og internasjonalt. Danielsen ser på hvorfor kvinnene engasjerte seg og hvordan de gjorde det. Bevegelsens visjoner og drømmer om hva som er et godt liv ble skapt i opposisjon og forlengelse av de eksisterende kvinneidealene. Med hjelp av strategier om å gjøre det private offentlig og å bidra til bevisstgjøring og holdningsendring bidro kvinnebevegelsen til å skape nye idealer og identiteter for kvinner.

Kapittelet «Intimitet i endring. Hvordan den nye kvinnebevegelsen satte det intime på dagsordenen» av kulturviter Tone Hellesund klargjør hvordan slagordet «Det personlige er politisk» fikk uttrykk i praktisk politikk og hvilke krav og saker kvinnebevegelsen tok opp. Kvinnebevegelsen berørte områder av livet som hittil var blitt ansett som private og politisk ubetydelige. Hellesund drøfter hvordan kvinnebevegelsen tok opp «det intime»: familieliv, reproduksjon, parforhold og seksualitet, og hvordan den tenkte seg at disse temaene var knyttet sammen med strukturelle og ideologiske forhold. Artikkelen kartlegger hvilke krav og aksjoner den norske kvinnebevegelsen iverksatte rundt temaer som parforhold, reproduksjon, seksualitet og seksualisert vold.

«Over disk som varmt hvetebrød. Sirene og den norske populærfeminismen» av medieviter Synnøve Skarsbø Lindtner diskuterer hvordan den nye kvinnebevegelsen, i sin vektlegging av de kulturelle og personlige aspektene ved kvinneundertrykkingen, ga mediene en helt sentral rolle. Utgangspunktet for kapittelet er kvinnebladet Sirene, som i løpet av høsten 1973 og våren 1974 nådde et historisk høyt opplag sammenlignet med øvrige norske kvinneblader. Kapittelet tar for seg den politiske, kulturelle og mediale konteksten som muliggjorde Sirene. Sentralt sto et feministisk bevisstgjøringssideal som ble utviklet i, og i miljøene rundt, den nye kvinnebevegelsen på 1970-tallet. Bladet ville være et alternativ til populærkulturens påvirkning til en tradisjonell kvinnerolle, ved å la vanlige kvinner selv definere sin kvinnelighet. Et stort forbilde var det kommersielle feministbladet Ms, som ble lansert i USA i 1972 med stjernefeministen Gloria Steinem i spissen. Sirene ble imidlertid til i en norsk virkelighet – og selv om bladet fulgte i det amerikanske bladets spor, ble ambisjonen om å popularisere feminismen også tilpasset disse forholdene.

«Superguttene. Den norske Mannebevegelsen på 1970- og 1980-tallet» av sosialantropolog Jan-Kåre Breivik tar opp et oversett og glemt kapittel i norsk historie. Gjennom arkivstudier og intervjuer med menn som var aktive i denne pro-feministiske mannsbevegelsen, tegnes det et bilde av et lite, men uhyre interessant fenomen fra nær fortid. Pax-boken En bok om menn (Bjørkly m.fl. 1976), skrevet av flere sentrale skikkelser i den norske mannebevegelsen, reklamerer på omslaget med at de drøfter «hvordan menn i sin egen interesse bør ta lærdom av kvinnebevegelsen og aktivt prøve å komme seg ut av en mannsrolle som undertrykker ikke bare kvinner, men også vitale følelser og evner i mennene selv». Boken appellerer også til menn ved hjelp av kjente kvinnepolitiske slagord: «En bok om menn bringer videre erfaringer, ord, alternativer til menn som har begynt å oppdage at mange av deres problemer ikke er private, men politiske – noe vi kan gjøre noe med, sammen» (bakside, Bjørkly m.fl. 1976). For noen menn var kvinnekampen et velkomment bidrag til deres ønske om å frigjøre seg fra samfunnets normer. Andre menn og kvinner tolket kvinners omformulering av mannsrollen som uttrykk for en mannsfiendtlighet. Hva kjempet mannsbevegelsen for, og hva kjempet den imot? Hvilken relasjon hadde den til kvinnekampen? Hvilke internasjonale inspirasjonskilder hadde den? Hvilken motstand møtte den? Hvorfor ble «den myke mannen» latterliggjort? Døde bevegelsen tidlig på 1980-tallet? I så fall: Hvorfor?

Kulturviteren Ingrid Birce Müftüoglu skriver om «Hjemmet som politisk arena» i det siste kapittelet. På begynnelsen av 1970-tallet, den nye kvinnebevegelsens tidlige fase, ble hjemmet trukket frem som et viktig sted for frigjøring i kvinnekampen. Kvinnebevegelsens profil bygget på politiske krav som skulle frigjøre kvinner fra undertrykking, skjønnhetstyranni, dobbeltarbeid og generelt lavere status enn menn. Kvinners private erfaringer ble gjennom felles aksjoner og protester satt på dagsordenen som politisk relevante. Müftüoglu undersøker den omvendte prosessen, altså hvordan det politiske prosjektet ble forhandlet i den private sfære: Hvordan ble samfunnsendring, offentlig debatt, politiske paroler og slagord brakt inn i hjemmet?

BROD 0G ROSER

Marsj fra 1912 ved en storstreik blant teksiilarbeiderskene i
‘Massachusetts i USA.

Etkvinnetog marsjerer
iden haye, Iyse dag.

fra hvert vart Klamme kjokken,
fra fabrikkens tunge jag.

Vi gnistrer under solen,

vier dugg pa morke moser!
Hele folket harer sangen:

Brod og roser, brod o roser!

Se, kvinnene marsierer,
pamars; for d befri

hver slave fra sin herre,

de tusen ganger ti

Som svetter for den ene
som dyr parfyme oser.
Vivildele livetsrikdom!
Gi oss brod, og g oss roser!

Hver levende som synger
fir ekko fra endod,
etutall kvinnestemmer

i den gamle sang om brod.
Til kjerlighet og skjonnhet

sa det e brod viskss for,
men vislss for roser og.

Nar kvinnene marsjerer,
daslass de og for menn,

for menn er barn av kvinner
o fér barn med dem igen.
Nei, aldri mer bedoves
avsiit svimle doser!

Ogsé hjerte kan bi sultent
Brod og roser, brod og roser!





